Regter sê dán oor klag van minagting teen DZDr. Nkosazana Dlamini-Zuma, minister van samewerkende regering en tradisionele sake. (Foto: Siya Duda/ GCIS) Regter Norman Davis sal na verwagting Vrydag sê of Nkosazana Dlamini-Zuma, die minister van samewerkende regering en tradisionele sake, haarself aan minagting van ’n vorige hofbevel skuldig gemaak het al dan nie. Maroela Media het vroeër berig die drukgroep Liberty Fighters Network (LFN) het verlede maand gevra dat die hooggeregshof Dlamini-Zuma ses maande tronkstraf oplê vir minagting van ’n vorige hofbevel. Davis het nou in ’n brief aan Reyno de Beer, president van LFN, bevestig dat hy Vrydag sy uitspraak elektronies sal lewer. Dít volg nadat De Beer vroeër vandeesmaand ’n brief aan Davis gerig het waarin hy die regter vriendelik versoek het om sy uitspraak te bespoedig. Die drukgroep het in dié stadium drie weke op die uitspraak gewag nadat hy ’n dringende aansoek in Januarie ingedien het. Die kantoor van die staatsadvokaat het egter beswaar teen De Beer se brief aangeteken en gevra dat hy berispe word vir sy versoek en nie verder toegelaat word om met Davis te kommunikeer nie. De Beer het egter op 7 Februarie in nóg ’n brief, dié keer aan regterpresident Dunstan Mlambo, op dié beswaar gereageer en voet by stuk gehou dat dit onaanvaarbaar is dat uitspraak steeds nie gelewer is nie. Hy voer in die brief aan dit lyk “asof daar eers op die regering se goedkeuring gewag word”. Hoewel nóg Mlambo nóg Davis op dié bewering gereageer het, het Davis se kantoor eindelik Dinsdag laat weet dat uitspraak Vrydag verwag kan word. Die klag van minagting van die hof spruit voort uit Davis se uitspraak van 2 Junie verlede jaar waarin gedeeltes van die destydse vlak 3-inperkingsregulasies ongrondwetlik verklaar is ná ’n aansoek wat die LFN by die hooggeregshof ingedien het. LFN het in ’n dringende aansoek aangevoer dat die sluiting van strande in die Tuinroete, in die Oos-Kaap en KwaZulu-Natal ’n direkte oortreding van die Junie-hofbevel is en dat die minister dus aan minagting van die hof skuldig is. Sy het tot 20 Desember tyd gehad om dié beperkings op te hef wat sy egter nie gedoen het nie. Die beperkings is eers later opgehef te midde van ’n effense daling in Covid-19-infeksies.